ঘুমের মধ্যেই এলোপাথারি কোপ বাবাকে, চাঞ্চল্য কালনায়

কালনা: মর্মান্তিক! সাতসকালে ছেলের হাতে খুন বাবা। বুধবার ঘটনাটি ঘটেছে পূর্ব বর্ধমানের (East Burdwan) মন্তেশ্বর আকবর নগর এলাকায়। ঘুমন্ত অবস্থায় বাবাকে ধারালো অস্ত্র দিয়ে এলোপাথারি কোপ মারে ছেলে। ঘটনাকে কেন্দ্র করে ব্যাপক চাঞ্চল্য ছড়িয়েছে এলাকায়। অভিযুক্ত ছেলেকে গ্রেফতার করেছে মন্তেশ্বর থানার পুলিশ (Manteswar Police Station)।

সূত্রের খবর, আজ সকালে গোলাম মোস্তফা মণ্ডল তাঁর নিজের বাড়িতে ঘুমচ্ছিলেন। আচমকাই ছেলে জাহিদুল মণ্ডল ধারালো অস্ত্র দিয়ে এলোপাথারি আঘাত করে তাঁকে। ঘটনাস্থলে মৃত্যু হয় গোলাম মোস্তফা মণ্ডলের। বুধবার সকাল ১০টা নাগাদ পূর্ব বর্ধমান জেলা মন্তেশ্বর থানা কুসুম গ্রামে গ্রাম পঞ্চায়েতের অন্তর্গত আকবর নগর গ্রামে ঘটনাটি ঘটেছে।

আরও পড়ুন: গণেশ চতুর্থীর দিন কেমন থাকবে আবহাওয়া? জানুন বিস্তারিত

খবর পেয়ে তড়িঘড়ি ঘটনাস্থলে পৌঁছয় মন্তেশ্বর থানার পুলিশ (Manteswar Police Station)। ঘটনাস্থল থেকে গোলাপ মোস্তফা মণ্ডলকে উদ্ধার করে মন্তেশ্বর প্রাথমিক স্বাস্থ্যকেন্দ্রে নিয়ে যাওয়া হয়। হাসপাতালে নিয়ে গেলে কর্তব্যরত চিকিৎসক তাঁকে মৃত বলে ঘোষণা করেন।

পুলিশ সূত্রে খবর, ধৃত জাহিদুল মণ্ডলকে গ্রেফতার করেছে মন্তেশ্বর থানার পুলিশ। আগামীকাল বৃহস্পতিবার মৃতদেহ ময়নাতদন্তের জন্য কালনা মর্গে পাঠানো হবে। তবে কী কারণে তাঁর ছেলে এমন চরম সিদ্ধান্ত নিল তা এখনও স্পষ্ট নয়। ঘটনার তদন্তে নেমেছে মন্তেশ্বর থানার পুলিশ।

দেখুন অন্য খবর